טל קלאי

טל קלאי (נולד ב-8 באוגוסט 1984 בירושלים), שידוע כמלכת דראג בשם במה "טלולה בונט", הוא קומיקאי, שחקן תיאטרון, טלוויזיה וקולנוע ישראלי.

== קורות חייו ==
קלאי נולד בירושלים. נינה של הצ'לנית תלמה ילין לבית משפחת בנטוויץ' ובן הנין של דוד ילין. משפחתו של קלאי מתגוררת בירושלים זה שבעה דורות.

בהיותו נער צעיר ובמקביל ללימודיו בתיכון לאמנויות ע"ש צ'ארלס א' סמית', החל לשחק ולהופיע על בימות התיאטרון. הוא שיחק "במת עשרה" בתיאטרון הנוער הירושלמי, השתתף בהצגה "כנגן המנגן" בתיאטרון החאן וכתב את המחזה המקורי "פאני המשוגעת" בפסטיבל תיאטרון קצר בצוותא. בתום שירותו הצבאי למד משחק בסטודיו למשחק ניסן נתיב בירושלים.

קלאי שיחק על בימות התיאטרון, בין היתר בהצגות : "פרימה דונה" בתיאטרון גשר, "הכל אודות אמא" בתיאטרון תהל, "נולדו אשמים" של צוותא, "הג'יני של הקולה" של צוותא, "שופרא" בתיאטרון תמונע, "הרמן ודורותיאה" של צוותא, "אני לא רפפורט" בתיאטרון הבימה ועוד. היה חבר באנסמבל "you make remake" של רננה רז ואף החליף את מיקי קם בתפקיד אורסולה בהצגה "בת הים הקטנה" לצדם של גיא זוארץ ורינת גבאי.

בטלוויזיה שיחק בסדרות "2,3 הקשב" בטלוויזיה החינוכית' "המשרד" ב"yes" ו"רמזור" בערוץ 2.

בקולנוע שיחק בסרטים שונים, בהם "שושנה חלוץ מרכזי" בבימויו של שי כנות, "הצגה יומית" בבימויה של עינת פרנבך בן אהרון, ו"פרחים של מרציפן" בבימויו של אדם קלדרון (שם גילם קלאי את דמותה של פטל, לצדן של נולי עומר ואפרת אביב).

השתתף בהצגה "משפחה עליזה" בתיאטרון הלאומי הבימה בבימויו של נתן דטנר לצדם של נורמן עיסא, רובי פורת שובל ועוד. כמו כן גילם את ז'קלין (ותפקידים נוספים) במחזמר גבעת חלפון אינה עונה בבימויו של משה קפטן, ואת יאנוש במחזמר "קזבלן" של תיאטרון הבימה ותיאטרון השעה הישראלי, ובבימויו של אלדר גוהר גרויסמן.

== טלולה בונט ==
טלולה בונט במועדון ה"אוויטה" בתל אביב, דצמבר 2012
כאשר היה בן 16 הגה קלאי את דמות הדראג של טָלוּלָה בּוֹנֶט. בהופיעו בדמות זו, הוא השתתף בהצגה "רומיאו ויוליה גרסת המועדונים" שהועלתה במסגרת פסטיבל ישראל והאנגר תיאטרון גשר (לצד מיכאל מושונוב, ליאל דניר, יוסף סוויד ואורי הוכמן). בנוסף, בדמות זו הוא הגיש פינה קבועה בתוכניתה של מיכל אמדורסקי בערוץ 24, הנחה את שידורי אחורי הקלעים בקדם-אירוויזיון 2005 והתארח בסדרות הטלוויזיה "תמיד אותו חלום" ו"מתלהבת", ובסרטו של דורון ערן "נמס בגשם".

קלאי מופיע עם דמותה של טלולה באופן קבוע ברחבי הארץ ואף ייצג באמצעותה את העיר תל אביב ואת מדינת ישראל במצעדי הגאווה המרכזיים של קלן, ברלין, אמסטרדם, לונדון ואתונה. בנוסף הוביל לצד חברו ללהקת "פאות קדושות" שורה של ערבי מחווה לדיוות הישראליות ובהן שלומית אהרון, לאה לופטין, חני נחמיאס, ציפי שביט, מיכל ינאי, מיכל אמדורסקי, מאיה בוסקילה, שולה חן, שמרית אור, אילנית, סי היימן ואחרות. כולן לקחו חלק פעיל במופע לצד דמותה של טלולה.

העלה כטלולה בונט, מופע יחיד בשם "מלכת הכמעט" מאת הדס בשן, בבימויו של עידן עמית.

בשנת 2011 גייס ארגון בלה דואגת אנשי לילה מובילים ומובילי דעת קהל מהקהילה הגאה למען המאבק להעלאת המודעות ל-HIV והפיק לוח שנה בהשתתפותם. בין המשתתפים היה קלאי בדמותו כטלולה בונט (לצד שמעון שירזי, אליוט, קיי-לונג ואחרים).<sup>[5]</sup>

בשנת 2011 השתתף קלאי בדמותה של טלולה בונט בפרק 11 של העונה הרביעית של השעשועון מונית הכסף, יחד עם מלכות הדראג קיי לונג ועושרי. ב-2013 השתתף קלאי בדמות זו בתוכנית פרויקט הלהקה, בתור אמן אורח. 

קלאי הופיע כטלוה בונט יחד עם חבריו להרכב פאות קדושות במופע בידור בבימיו של אמיר פרישר גוטמן ובהפקתם של ציפי מייזלר ויואב חיימובסקי.

== גלריית תמונות ==
<gallery>
דראג.jpg|טלולה בונט (שנייה מימין) ביחד עם פאות קדושות על משאית במצעד הגאווה בתל אביב, 2009
Talula Bonet 1.jpg|טלולה בונט במצעד הגאווה בתל אביב, יוני 2011
Tal cinema.jpg|טל קלאי בסרטה של עינת פרנבך בן אהרון "הצגה יומית" (2013)
</gallery>

== קישורים חיצוניים ==

* [http://www.gesher-theatre.co.il/he/אנשי_התיאטרון/שחקנים/שחקנים_אורחים/טל_קלאי עמוד שחקן באתר תיאטרון גשר] 
* 
* 
* דני קושמרו וציון נאנוס, [http://www.mako.co.il/news-military/amud-anan/Article-3fb6786024a1b31004.htm&sCh=31750a2610f26110&pId=786102762#Scene_1 שקט מצלמים: קולנוע תחת אש בדרום], חדשות ערוץ 2, 19 בנובמבר 2012
* צבי גורן, [http://www.habama.co.il/Pages/Description.aspx?Subj=1&Area=1&ArticleId=18808 ביקורת: מלכת הכמעט – החיים חייכו אליה], באתר הבמה, 11 בדצמבר 2012
* "[http://hot.ynet.co.il/home/0,7340,L-8859-71992,00.html הצגת יחיד לדראג טלולה בונט]", חדשות הבידור, HOT בידור ישראלי, 25 בדצמבר 2012
* 
* 

קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:קומיקאים יהודים ישראלים
קטגוריה:שחקנים להט"בים ישראלים
קטגוריה:דראג בישראל
קטגוריה:בוגרי התיכון לאמנויות ע"ש צ'ארלס א' סמית'
קטגוריה:בוגרי הסטודיו למשחק ניסן נתיב
קטגוריה:משפחת ילין
קטגוריה:ישראלים שנולדו ב-1984